Татар теле

1 нче сыйныф ( татар төркеме)

Тема: [җ] авазы һәм хәрефе.

Максат: 1) [җ] авазын дөрес әйтергә өйрәтү , аваз кушымчалары, сүз , җөмлә уку күнекмәләрен формалаштыру.

2) Сөйләм телен үстерү.

3) Туган як табигатенә мәхәббәт тәрбияләү, җәйнең матурлыгын тоя белергә өйрәтү.

Җиһазлау : хәреф үрнәкләре , сүзләр, видеоязма, мультимедия.

**I . Оештыру моменты .**

Уңай психологик халәт булдыру.

Укучыларның бер-берсен һәм укытучыны сәламләү.

Кунаклар белән танышу. Дәрестә актив булырга чакыру.

**II . Үткәннәрне кабатлау , белемнәрне актуальләштерү.**

1. Ел фасылларын искә төшерү

-Нинди ел фасылларын беләсез?

-Хәзер елның кайсы вакыты?

1. Кыш турында телдән хикәя төзү ( экранда кыш рәсеме)

**1 нче слайд “Кыш” рәсеме**

1. Җәйне искә төшерү . (Кошлар тавышы ишетелә , “җәй” рәсеме күренә)

**2 нче слайд . Җәй рәсеме, кошлар тавышы.**

-Балалар , әйдәгез , күзләрегезне йомыгыз да, сезнең иң яраткан ел фасылы җәй айларына кайтабыз .

-Җәй . Кояш кыздыра . Табигать йокысыннан уянып, яшел киемгә киенгән. Болында нинди матур чәчәкләр үсә. Кошлар сайрый.

1. Сертотмас үрдәк һәм Керпе белән очрашу.

**3 нче слайд . “Сертотмас үрдәк “ әкияте геройлары**

-Ә хәзер , җәйге урманда Керпе һәм Сертотмас үрдәк белән очрашабыз . Күзләрегезне ачыгыз. Алар нәрсә турында сөйләшер , тыңлыйбыз.

(экранда “ Сертотмас “ әкиятеннән өзек карыйлар)

1. Табышмаклар әйтеп , җиләк җыю.

**4 нче слайд “ Табышмаклар” (Микс –пеа-шеа)**

-Балалар , Керпегә булышасызмы? Мин сезгә кәрҗиннәр бирәм , вакытка карап , музыка туктагач кына , җиләккә үрелергә тиеш буласыз. Музыка туктауга 1 җиләк аласыз һәм һәр җиләкнең артында табышмаклар бирелә. Сез җавапларын игътибар белән уйлап әйтергә тиешсез. (һәр җавапка экранда рәсемнәр бирелә).

Үлән араларында торам яшеренеп,

Ашыйсың килсә, ал мине өзеп. (җиләк)

Сакалы бар, акылы юк. (кәҗә)

Тышы татлы ит,

Эче каты таш.

Ташның эчеңдә

Тагы тәмле аш(Җимеш)

-Җавапларыгызны иҗекләргә бүлегез .

-Ничә аваз, ничә хәреф?

-Укучылар, табышмакларның җавапларында нинди аваз еш ишеттегез. Кайсы аваз кабатлана ?

**III. Дәрес темасын һәм максатын ачыклау.**

-Димәк , без бүген дәрестә нинди авазны өйрәнәбез икән?

1. [ җ] авазы белдергән җ хәрефе белән танышу.

**5 нче слайд** (экранда басмача һәм язмача **җ** **хәрефе** күрсәтелә)

-Ягез әле, җ авазын әйтеп карыйк . Бөҗәкләрнең җырлаганын ишеткәнегез бармы? ( җҗҗҗҗҗҗ......)

Җырлаганда тел алга килә , тешләр ябыла. Тел күренми, аны тешләр каплый. Телне тешләр арасында хәрәкәтләндерәбез.

- [җ ] авазы тартыкмы , сузыкмы?

- яңгырау тартыкмы, саңгыраумы?

2. Дәфтәрләрдә эш. [җ] авазы белдергән җ хәрефен язу.

3. Дәреслек белән эш.

[җ ] авазыннан башланган иҗек һәм сүзлзрне уку.

-әҗ,эҗ, үҗ,җөй,җәй һ.б

IV Ныгыту

1.” Конрс” уены

- Укучылар , ә хәзер үзегезнең парларыгызны барлагыз, кулга –кул тотыныгыз . Ә мин сезгә билетлар таратам. Һәр билетта берәр сүз бирелгән. Сүзләрнең ничә аваздан торуын белергә тиешсез. Сан буенча һәркайсыгыз үз урыннарыгызны табарга, шул урыннарга басарга тиеш буласыз. Әгәр үзегез белмәсәгез, иптәшегез, парыгыз белән киңәшләшеп, ярдәмләшеп эшләгез

( укучылар үз урыннарына басалар һәм вакытка карап,сүзгә киңәшләшеп , төркемләшеп фонетик анализ ясыйлар . Үзләрен- үзләре бәялиләр)

-Укучылар,барыгызның да җавплары дөрес, рәхмәт!

2. Җиләк исемнәре белән танышу

**6 нчы слайд** (Экранда җиләкләр рәсеме)

* Укучылар, сез Керпе дусны онытмадыгызмы ? Булыштык дип уйлыйсызмы?
* Ул сездән нәрсә сораган иде ?
* Әйдәгез, җиләкләрнең исемнәре белән дә танышыйк. Керпегә булышыйк.
* Каен җиләге , Кура җиләге, Мүк җиләге , Кара җиләк, Җир җиләге, Нарат җиләге.

1. Дәреслек белән эш. ( 82 нче бит шигырьне уку)
2. Укытучының үрнәк укуы
3. Күмәк уку
4. Укучыларның укуы

**V. Йомгаклау**

-Укучылар, без бүген дәрестә нинди авазны әйтергә , нинди хәрефне язарга өйрәндек?

-Әгәр сезгә дәрес ошаса , менә бу җиләкләрне кәрҗингә салырсыз.

-Әгәр ошамаса, яшел яфракларны салырсыз.